[{"text_idx": "#000004", "text": "Un o\u2019r cwestiynau a ofynnir amlaf am dai hanesyddol yw; \u2018Pa bryd yn union y cafodd ei adeiladu?\u2019 Rydym ni bellach yn gallu ateb y cwestiwn hwn yn Eryri."}, {"text_idx": "#000005", "text": "Ffrwyth prosiect newydd ei gwblhau i ddyddio\u2019n wyddonol tua 100 o dai cynharaf Eryri a adeiladwyd cyn iddi ddod yn ffasiynol i arysgrifio dyddiadau arnynt yw Darganfod Tai Hanesyddol Eryri, a gyhoeddir ym mis Rhagfyr 2014."}, {"text_idx": "#000006", "text": "Fel rhan o\u2019r prosiect partneriaeth rhwng Comisiwn Brenhinol Henebion Cymru a\u2019r Grw\u0302p Dyddio Hen Dai Cymreig bu llawer o berchnogion tai ac oddeutu 200 o bobl leol yn cymryd rhan mewn ymarfer uchelgeisiol mewn archaeoleg gymunedol. Mae wedi manteisio ar y dechnoleg newydd o ddyddio ar sail blwyddgylchau sy\u2019n ei gwneud hi\u2019n bosibl i ddyddio coed i\u2019r flwyddyn, a hyd yn oed i\u2019r tymor, y cafodd y goeden ei thorri i lawr."}, {"text_idx": "#000007", "text": "Yn y llyfr fe gyflwynir canlyniadau\u2019r prosiect, sy\u2019n aml yn peri syndod, ynghyd a\u0302 llawer o ffotograffau a chynlluniau na chawsant eu cyhoeddi o\u2019r blaen. Ceir hanesion manwl tai neuadd o\u2019r Oesoedd Canol a thai lloriog o bob math. Mae\u2019r astudiaethau achos yn cynnwys Ty\u0302-mawr, Wybrnant \u2013 cartref yr Esgob Morgan, cyfieithydd y Beibl cyfan i\u2019r Gymraeg \u2013 y gwyddom bellach iddo gael ei adeiladu ym 1565, tua\u2019r un adeg ag yr oedd y William Morgan ifanc yn gadael Penmachno am Gaergrawnt."}, {"text_idx": "#000009", "text": "Yn sgil lansio\u2019r llyfr, bydd darlith Nadolig y Comisiwn Brenhinol yn cael ei thraddodi yn Aberystwyth ar Ddydd Gwener 5 Rhagfyr gan Richard Suggett (cyd-awdur) a fydd yn siarad ar y testun \u201cDarganfod Tai Hanesyddol Eryri\u201d am 1.30pm a 5.30pm. Darlithiau cyhoeddus yw\u2019r rhain ond rhaid trefnu\u2019ch lle. I gael manylion pellach, cysylltwch a\u0302\u2019r Comisiwn Brenhinol ar 01970 621200, chc.cymru@cbhc.gov.uk"}, {"text_idx": "#000010", "text": "Llyfr fformat mawr o 295 tudalen yw Darganfod Tai Hanesyddol Eryri. Ceir ynddo 225 o luniau o ansawdd uchel a\u2019r gost yw \u00a329.95 yn unig. Yr anrheg Nadolig berffaith!"}]